Det var på hjemmebane, at de aalborgensiske elitesvømmere sikrede sig det danske mesterskab for hold. Stævnet blev afholdt i Haraldslund i Aalborg, og blev afviklet over fire afsnit i løbet af lørdag og søndag. Allerede efter første afsnit lagde aalborgholdet, der blandt andet talte svømmere som Mie Ø. Nielsen, Julie Levisen og Victor Bromer, sig i spidsen, og de øgede føringen efter hvert afsnit, inden de til sidst kunne kalde sig danske holdmestre søndag aften. Desuden satte kvinderne lørdag dansk rekord i 4 x 100 meter medley, da Mie Ø. Nielsen, Louise B. Dalgaard, Mathilde Pugholm Hvid og Julie Levisen klarede distancen på 3:59.47. Også søndag blev der sat en ny dansk rekord. Det var Lyngby, der svømmede stærkt i 4 x 100 meter fri.
Aalborg Svømmeklub satte dansk rekord og vandt det danske mesterskab for hold i denne weekend.